ไอร่าดันให้กู้ รายบุคคล ยอด5พันล.
ไอร่าฯ ดัน เอ มันนี่ ขยายฐานลูกค้าสินเชื่อบุคคล 5 แสนราย ปล่อยกู้ 5,000 ล้าน
28 ก.ย. 2559

ไอร่าฯ ดัน เอ มันนี่ ขยายฐานลูกค้าสินเชื่อบุคคล 5 แสนราย ปล่อยกู้ 5,000 ล้าน
นายคัทสุฮิโกะ มาโดโนะ ประธานเจ้าหน้าที่บริหาร บริษัท ไอร่า แอนด์ ไอฟุล ผู้ให้บริการสินเชื่อบุคคล เอ มันนี่ เปิดเผยว่า ภายใน 3 ปีนี้ หรือปี 2561 บริษัทตั้งเป้าเพิ่มยอดสินเชื่อคงค้างเป็น 5,000 ล้านบาท และเพิ่มฐานลูกค้าเป็น 5 แสนราย เมื่อเทียบกับสิ้นปีนี้ีที่คาดว่าจะมีสินเชื่อคงค้างอยู่ที่่ 1,000 ล้านบาท และมีฐานลูกค้าเพิ่มเป็น 1 แสนราย จากปัจจุบันที่มีอยู่ 6 หมื่นราย
“เราคาดว่าจะปล่อยสินเชื่อใหม่ได้เฉลี่ยปีละ 1,000-1,500 ล้านบาท โดยใช้กลยุทธ์สำคัญเร่งเพิ่มจุดให้บริการ ให้ครอบคลุมพื้นที่ชุมชนหรือเขตอุตสาหกรรมทั่วประเทศ ซึ่งจำนวนจุดให้บริการที่เหมาะสมควรมี 150 แห่ง คาดว่าจะครบตามแผนในปี 2560 โดยกำหนดรายได้ขั้นต่ำของลูกค้าไว้ที่ 5,000 บาท ถือว่าต่ำที่สุดในตลาดและยังไม่มีคู่แข่งเข้ามาบุก” นายมาโดโนะ กล่าว
ทั้งนี้ หลังจากที่บริษัทเปิดให้บริการมาครบ 1 ปี ตั้งแต่ปลายปี 2558 ผลดำเนินงานเป็นไปตามเป้าหมายที่วางไว้ มีจุดให้บริการทั้งสาขาและบูธรวมกัน 61 แห่งทั่วประเทศ และหนี้เสียอยู่ระดับต่ำมาก 
นอกจากนี้ บริษัทมีแผนระดมทุนในตลาดหลักทรัพย์ เอ็ม เอ ไอ ในช่วงปลายปี 2560 หรือต้นปี 2561 เพื่อรองรับการขยายสินเชื่อบุคคล เพราะจากการประเมินการขยายฐานลูกค้า 5 แสนราย วงเงินสินเชื่อเฉลี่ยรายละ 2 หมื่นบาท ต้องมีทุนรองรับ 1 หมื่นล้านบาท ในขณะที่ทุนจดทะเบียนปัจจุบันอยู่ที่ 2,500 ล้านบาท จำเป็นต้องเพิ่มอีก 7,500 ล้านบาท